text: Mor kæmper for medicinsk cannabis til sin otteårige datter 
  16 maj 2017 kl. 06.42
  Epilepsi er ikke på listen over sygdomme, der fra 2018 kommer med i et nyt forsøg med medicinsk cannabis. Det vil Maj-Britt Sanders lave om på. 
  Maj-Britt Sanders otteårige datter har epilepsi, og hun håber desperat, at medicinsk cannabis kan lindre datterens symptomer.
  Fra årsskiftet kommer en række sygdomme med i et nyt forsøg med medicinsk cannabis. Men epilepsi er ikke på listen over de sygdomme, der fra 2018 kan behandles med medicinsk cannabis.
  Maj-Britt Sanders, hjemmegående, Bredsten. : "Jeg synes, det er under al kritik. Jeg kan ikke forstå, hvorfor det ikke er på. Det er så hårdt ramte børn, der ikke kan have en normal hverdag, og de skal da have lov til at prøve det."
  - Jeg synes, det er under al kritik. Jeg kan ikke forstå, hvorfor det ikke er på. Det er så hårdt ramte børn, der ikke kan have en normal hverdag, og de skal da have lov til at prøve det, siger Maj-Britt Sanders til TV SYD.
  Sygdommen går ud over datterens evne til at lære, og hun er nu på niveau med en fem-årig. Maj-Britt Sanders har startet en underskriftindsamling, så hun kan sende et klart signal til politikerne om, at epilepsi skal med på listen.
  Det er bevist, at CBD olie, der er en form for medicinsk cannabis uden euforiserende effekt, kan hjælpe på visse former for epilepsi.
  - Det har gode resultater kognitivt, og det er der, min datter især er udfordret. Så jeg håber, det vil kunne hjælpe hende, hvis det bliver godkendt, siger Maj-Britt Sanders.
  CBD olien må ikke sælges uden recept i Danmark, men det kan købes ulovligt via flere hjemmesider. Det har Maj-Britt overvejet at gøre, men foreløbigt satser hun på, at hun kan samle 10.000 underskrifter ind, så hun kan få politikerne til at skifte mening.
  - Jeg håber, hun kan få lov til at prøve det, så man ikke skal ud og skaffe det på det sorte marked. Så vi kan gøre det lovligt, og få en læge med der følger op på, om hun nu også kan tåle det, og om det er det rigtige for hende, siger hun. 
  Maj-Britt Sanders har indtil videre samlet omkring 4000 underskrifter ind.
  